รัฐบาลไทย-ข่าวทำเนียบรัฐบาล-พม. เปิดโรงรับจำนำของรัฐแห่งใหม่ สาขาที่ 39 จังหวัดพิษณุโลก พร้อมบริการทันสมัยและดอกเบี้ยต่ำ เพื่อช่วยเหลือประชาชนผู้มีรายได้น้อยในพื้นที่อย่างเข้าถึง
วันศุกร์ที่ 28 กันยายน 2561
พม. เปิดโรงรับจํานําของรัฐแห่งใหม่ สาขาที่ 39 จังหวัดพิษณุโลก พร้อมบริการทันสมัยและดอกเบี้ยต่ํา เพื่อช่วยเหลือประชาชนผู้มีรายได้น้อยในพื้นที่อย่างเข้าถึง
พม. เปิดโรงรับจํานําของรัฐแห่งใหม่ สาขาที่ 39 จังหวัดพิษณุโลก พร้อมบริการทันสมัยและดอกเบี้ยต่ํา เพื่อช่วยเหลือประชาชนผู้มีรายได้น้อยในพื้นที่อย่างเข้าถึง
วันนี้ (28 ก.ย. 61) เวลา 15.00 น.นายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.)เป็นประธานในพิธีเปิดสถานธนานุเคราะห์ (โรงรับจํานําของรัฐ) สาขาที่ 39 ณ อาคารสถานธนานุเคราะห์สาขาที่ 39 ตําบลในเมือง อําเภอเมืองพิษณุโลก จังหวัดพิษณุโลก
นายปรเมธีกล่าวว่า สถานธนานุเคราะห์ (สธค.) หรือโรงรับจํานําของรัฐ เป็นรัฐวิสาหกิจสังกัดกรมพัฒนาสังคมและสวัสดิการ (พส.) กระทรวงการพัฒนาสังคมและความมั่นคงของมนุษย์ (พม.) ทําหน้าที่เป็นกลไกในการจัดสวัสดิการสังคม เพื่อช่วยเหลือประชาชนที่ประสบปัญหาความเดือดร้อนทางการเงิน โดยมีวัตถุประสงค์ที่สําคัญเพื่อรับจํานําในอัตราดอกเบี้ยต่ํา และตรึงระดับอัตราดอกเบี้ยไม่ให้โรงรับจํานําเอกชนเรียกค่าบริการสูงกว่าที่กฎหมายกําหนด โดยการให้บริการของ สธค. ถือเป็นทางเลือกหนึ่งที่ทําให้ประชาชนสามารถเข้าถึงบริการของภาครัฐตามนโยบายของรัฐบาลที่มุ่งขจัดความเดือนร้อนในด้านการเงินของประชาชนผู้มีรายได้น้อย และผู้ที่ประสบปัญหาทางการเงินเฉพาะหน้า
นายปรเมธีกล่าวต่ออีกว่า ปัจจุบัน สธค. ได้ขับเคลื่อนการดําเนินงานเข้าสู่ปีที่ 64 ภายใต้วิสัยทัศน์ "เป็นองค์กรชั้นนํา ด้านการบริการรับจํานํา ด้วยเทคโนโลยีที่ทันสมัย และยึดหลักธรรมาภิบาล” โดยมีจํานวนทั้งสิ้น 39 สาขาทั่วประเทศ รวมสาขาจังหวัดพิษณุโลกที่กําหนดจัดพิธีเปิดอย่างทางการในวันนี้ เพื่อสนับสนุนนโยบายของรัฐบาลในการช่วยเหลือประชาชน ผู้มีรายได้น้อยและผู้ประสบปัญหาความเดือดร้อนเฉพาะหน้าทางการเงิน อีกทั้งการแก้ไขความยากจนของประชาชน โดยสามารถนําสิ่งของมาจํานํา และเสียดอกเบี้ยในอัตราต่ํากว่าที่กฎหมายกําหนด เป็นการยกระดับคุณภาพชีวิตของประชาชนให้ได้รับ การบริการทางสังคมที่จําเป็นแก่การดํารงชีพ ทั้งนี้ สธค. ได้จัดทําแผนขยายสาขาการให้บริการในพื้นที่ส่วนภูมิภาคอย่างครอบคลุมทั่วทั้งประเทศ โดยได้เล็งเห็นถึงความสําคัญและศักยภาพของจังหวัดพิษณุโลกว่า มีประชากรหนาแน่น มีความต้องการในการเข้าถึงแหล่งเงินทุนของภาครัฐเป็นจํานวนมาก และเป็นแหล่งธุรกิจสําคัญของภาคเหนือตอนล่าง ดังนั้น จึงได้พิจารณาคัดเลือกพื้นที่อําเภอเมืองพิษณุโลก เพื่อจัดตั้งสถานธนานุเคราะห์ สาขาที่ 39 เพื่อรองรับความต้องการและศักยภาพดังกล่าว
นายปรเมธีกล่าวต่อไปว่า สธค. มีการคิดอัตราดอกเบี้ยที่ต่ํา ดังนี้ 1) เงินต้นไม่เกิน 5,000 บาทคิดดอกเบี้ยร้อยละ 0.25 บาท ต่อเดือน 2) เงินต้น 5,001 - 10,000 บาท คิดดอกเบี้ยร้อยละ 0.75 บาท ต่อเดือน 3) เงินต้น 10,001 - 20,000 บาท คิดดอกเบี้ยร้อยละ 1.00 บาทต่อเดือน และ 4) เงินต้น 20,001 - 100,000 บาท คิดดอกเบี้ยร้อยละ 1.25 บาทต่อเดือน ซึ่ง สธค. ได้คิดอัตราดอกเบี้ยที่ต่ําสุดในธุรกิจโรงรับจํานํา เพียงร้อยละ 25 สตางค์ต่อเดือน (วงเงินไม่เกิน 5,000 บาท) อีกทั้ง ยังมีนโยบายอัตราการรับจํานําทรัพย์ประเภททอง นาก เงิน และรูปพรรณ โดยรับจํานําไม่เกินร้อยละ 90 ของราคาทองรูปพรรณในท้องตลาด ซึ่งให้ราคารับจํานําที่สูงขึ้นกว่าเดิม
"การคิดอัตราดอกเบี้ยที่ต่ําของ สธค. นับว่าเป็นการช่วยเหลืออย่างแท้จริง สําหรับประชาชนผู้มีรายได้น้อยและผู้ที่ประสบปัญหาทางการเงินเฉพาะหน้า โดยได้มีการปรับภาพลักษณ์เปลี่ยนโฉมการบริการใหม่ ตั้งแต่ภาพลักษณ์ภายนอกด้านอาคารสถานที่ที่มีความสะดวกสบายมากขึ้น คล้ายคลึงสถาบันการเงินต่างๆ และการนําเอาเทคโนโลยีที่ทันสมัยเข้ามาช่วยเพิ่มประสิทธิภาพ ด้วยการให้บริการที่สะดวก รวดเร็ว และมีมาตรฐานมากยิ่งขึ้น โดยคํานึงถึงประโยชน์สูงสุดของประชาชน”นายปรเมธีกล่าวในตอนท้าย